Hej Bolius

Vi har fået tilbud af en tømrer på nyt tag. Modtaget tilbud i oktober 2020 med byggestart uge 14 2021.

Udsætter opstart 4 uger før opstart pga. medarbejder har sagt op, ny opstart uge 21.

Udsætter opstart igen ( uge 16 )til efter sommer pga. en medarbejder er kommet til skade.

Det bliver så nok 20 uger fra 1. Opstartsdato.

Er det ok at sige fra ? vi føler det bliver udsat yderligere...  
  
 Hilsen Kim


Aftalt tømrerarbejde bliver udsat flere gange - kan vi opsige aftalen og få en anden til at udføre arbejdet?
Hej Kim

Ja, det ville jeg mene, I har ret til.

Der er ikke en facitliste til sådanne forhold. Og man skal passe lidt på, da entreprenøren kan have ret til tabt arbejdsfortjeneste, hvis man opsiger arbejdet uretsmæssigt.

Men! At få udskudt et aftalt arbejde med 20 uger, vil jeg mene er rigelig god grund til at ophæve jeres aftale pga. misligholdelse fra hans side.

Det kommer så lidt an på jeres aftaler, herunder om I har indgået en egentlig kontrakt. Han kan muligvis have henvist til AB92 eller AB Forbruger i hans tilbud.

Disse AB’er (betingelser) beskriver hvordan og hvornår man ophæver en aftale grundet misligholdelse. 

Så tag fat på entreprenøren og sig I ikke kan vente på dette, og at I gerne vil opsige/ophæve aftalen.

Stiller han sig på tværs, må I have advokat på. Efter “opsigelsen” mundtligt, bør I sende en mail, hvor I beskriver hvorfor I opsiger aftalen, og at dette sker uden videre økonomisk mellemværende mellem jer.

Men! Inden I opsiger aftalen, så prøv liiige at indhent andre tilbud og aftaler. Det kan være I kommer endnu længere bagud med tagudskiftningen ved dette. Plus at det kan blive dyrere... Og så kan det måske godt betale sig at vente til efter sommer.

Men få da gjort det klart, at I ikke kan vente mere. 

Her kan man så evt. få lavet en skriftlig aftale med ham, med aftale om dagbod, hvis han bliver yderligere forsinket.

Jeg håber I kan bruge svaret.

